CELEX: 32016Y0604(01)
Language: et
Date: 2016-03-21 00:00:00
Title: Euroopa Pangandusjärelevalve otsus, millega määratakse kindlaks direktiivi 2014/17/EL (hüpoteekkrediidi direktiivi) II lisa kohane võrdlusaluse määr

4.6.2016   
            
            
               ET
            
            
               Euroopa Liidu Teataja
            
            
               C 199/8
            
         Euroopa Pangandusjärelevalve otsus, millega määratakse kindlaks direktiivi 2014/17/EL (hüpoteekkrediidi direktiivi) II lisa kohane võrdlusaluse määr
   (2016/C 199/07)
   EUROOPA PANGANDUSJÄRELEVALVE JÄRELEVALVENÕUKOGU,
   võttes arvesse Euroopa Parlamendi ja nõukogu 24. novembri 2010. aasta määrust (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (1) (edaspidi „määrus” ja „EBA”), eelkõige selle artikli 8 lõike 1 punkti j,
   võttes arvesse Euroopa Parlamendi ja nõukogu 4. veebruari 2014. aasta direktiivi 2014/17/EL elamukinnisvaraga seotud tarbijakrediidilepingute kohta ning millega muudetakse direktiive 2008/48/EÜ ja 2013/36/EL ja määrust (EL) nr 1093/2010, (2) eelkõige selle II lisa B osa 4. jao punkti 2 ja 6. jao punkti 4,
   ning arvestades järgmist:
   
               (1)
            
            
               Direktiivi 2014/17/EL artikli 14 lõike 2 kohaselt antakse isikupärastatud lepingueelne teave, mis esitatakse tarbijale enne seda, kui krediidileping või pakkumine muutub tarbija jaoks siduvaks, direktiivi II lisas esitatud Euroopa standardinfo teabelehel.
            
         
               (2)
            
            
               Direktiivi 2014/17/EL II lisa B osa 4. jao punkti 2 ja 6. jao punkti 4 kohaselt peab Euroopa standardinfo teabeleht juhul, kui laenuintress on muutuv, sisaldama näitlikku krediidi kulukuse aastamäära ning näitlikku perioodilise makse maksimumsummat. Kui laenuintressi ülemmäära ei kohaldata ja krediidiandja ei kasuta välist viitintressimäära, peab mõlema kõnealuse näite arvutamine põhinema võrdlusaluse määral, mille on määranud kindlaks pädev asutus või Euroopa Pangandusjärelevalve (edaspidi „EBA võrdlusaluse määr”).
            
         
               (3)
            
            
               EBA võrdlusaluse määr peaks olema lihtne, hõlpsasti kasutatav ja esinduslik. Määra kindlaksmääramine valemi abil peaks tagama, et määr jääb aja jooksul esinduslikuks, ning peaks võimaldama riigi olude piisavat arvessevõtmist. Et valem oleks hõlpsasti kasutatav ja lihtne, peaks see piirduma avalikult kättesaadavate andmetega.
            
         
               (4)
            
            
               Stsenaariumide korral, kus laenuintressi arvutamiseks kasutatakse välist viitintressimäära, peaksid aluseks võetava määra jaoks kehtestatud ajavahemikud lähtuma direktiivi 2014/17/EL II lisas sätestatud ajavahemikest. Seetõttu peaks EBA võrdlusaluse määr tuginema krediidiandjalt tarbijale antava Euroopa standardinfo teabelehele eelneva 20 aasta aluseks võetaval intressimääral.
            
         
               (5)
            
            
               Et valem oleks esinduslik, peaks see tuginema aluseks võetavale intressimäärale, mis on asjakohane liikmesriigis, kus Euroopa standardinfo teabeleht tarbijale esitatakse. Aluseks võetav intressimäär peaks oma valuutana eurot kasutavates liikmesriikides olema Euroopa Keskpanga põhiline refinantseerimismäär ning teistes liikmesriikides riikliku keskpanga refinantseerimismäär (või samaväärne riiklik tsentraalne intressimäär). Kõnealused intressimäärad annavad võrdlusaluse määra, mis esindab kohalikku hüpoteeklaenuturgu, ning kõigi liikmesriikide jaoks on nende intressimäärade kohta saadaval täielikud ajaloolised andmed. Et aga Euroopa Keskpanga põhilise refinantseerimismäära kohta on ajaloolised andmed olemas alles 1. jaanuarist 1999, tuleks ajaloolise ajavahemiku varaseimaks alguskuupäevaks kehtestada 1. jaanuar 1999. Varaseimat alguskuupäeva tuleks kohaldada kõigis liikmesriikides antavate Euroopa standardinfo teabelehtede suhtes, et tagada sama ajaloolise ajavahemiku kasutamine kogu Euroopa Liidus.
            
         
               (6)
            
            
               Valem peaks võtma arvesse, et laenuintressimäär kajastab osaliselt rahastamiskulusid, mida refinantseerimismäär esindab, võttes arvesse ka eelnenud 20 aasta madalaimat aluseks võetavat intressimäära.
            
         
               (7)
            
            
               Et valem on osa näitlikest andmetest, piisab sellest, kui krediidiandjad ajakohastavad aluseks võetavat intressimäära igal aastal.
            
         
               (8)
            
            
               Tagamaks, et krediidiandjad kasutaksid igas liikmesriigis aluseks võetava intressimäära kõrgeimate ja madalaimate väärtuste vahelist sama erinevust, tuleks EBA võrdlusaluse määra arvutamisel kasutada sama viitkuupäeva, mis peaks olema iga aasta esimene tööpäev.
            
         
               (9)
            
            
               Tagamaks, et näitlikud andmed kajastaksid kohalikke olusid, ei tohiks kasutada käesolevas otsuses kindlaks määratud EBA võrdlusaluse määra, kui pädev asutus on võrdlusaluse määra juba kehtestanud.
            
         
               (10)
            
            
               EBA on korraldanud EBA võrdlusaluse määra otsuse eelnõu teemal avaliku arutelu, analüüsinud võimalikke seonduvaid kulusid ja hüvesid ning küsinud määruse (EL) nr 1093/2010 artikli 37 kohaselt asutatud pangandussektori sidusrühmade kogu arvamust,
            
         ON TEINUD JÄRGMISE OTSUSE:
   Artikkel 1
   Direktiivi 2014/17/EL II lisa B osa 4. jao punktis 2 ja 6. jao punktis 4 osutatud EBA poolt kindlaks määratav võrdlusaluse määr (EBA võrdlusaluse määr) on sätestatud lisas.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      London, 21. märts 2016
      
         
            Järelevalvenõukogu nimel
         
         
            eesistuja
         
         Andrea ENRIA
      
   
   
      (1)  ELT L 331, 15.12.2010, lk 12.
   
      (2)  ELT L 60, 28.12.2014, lk 34.
   
      LISA
      Hüpoteekkrediidi direktiivi (2014/17/EL) II lisa kohane EBA võrdlusaluse määr
      
                  1.
               
               
                  Käesolevas dokumendis sätestatakse direktiivi 2014/17/EL (1) II lisa B osa 4. jao punktis 2 ja 6. jao punktis 4 osutatud EBA poolt kindlaks määratav võrdlusaluse määr (edaspidi „EBA võrdlusaluse määr”).
               
            
                  2.
               
               
                  Krediidiandjad peavad kasutama EBA võrdlusaluse määra näitliku krediidi kulukuse määra ja näitliku perioodilise makse maksimumsumma arvutamiseks kõnealustes punktides sätestatud tingimustel ning lisama need direktiivi 2014/17/EL II lisas osutatud Euroopa standardinfo teabelehe 4. ja 6. jakku.
               
            
                  3.
               
               
                  EBA võrdlusaluse määra kohaldatakse ainult juhul, kui liikmesriigi pädev asutus ei ole võrdlusaluse määra kehtestanud.
               
            
                  4.
               
               
                  EBA võrdlusaluse määra arvutamise valem on järgmine:
                  
                     
                  
                     Krediidilepingud, mille kohta antakse Euroopa standardinfo teabeleht (liikmesriigi valuuta on euro):
                  
                  
                     
                        HR
                     = Euroopa Keskpanga põhilise refinantseerimismäära suurim väärtus 20-aastasel ajavahemikul (või pikimal kasutataval ajavahemikul, kui see on lühem) enne kuupäeva, mil krediidiandja arvutab valemis kasutatava erinevuse (HR – LR) kooskõlas punktidega 6 ja 7.
                  
                     
                        LR
                     = Euroopa Keskpanga põhilise refinantseerimismäära vähim väärtus 20-aastasel ajavahemikul (või pikimal kasutataval ajavahemikul, kui see on lühem) enne kuupäeva, mil krediidiandja arvutab valemis kasutatava erinevuse (HR – LR) kooskõlas punktidega 6 ja 7.
                  
                     
                        BR
                     = krediidilepingu suhtes kohaldatav laenuintressimäär Euroopa standardinfo teabelehe andmise ajal teadaoleva pikima ajavahemiku vältel.
                  
                     Krediidilepingud, mille kohta antakse Euroopa standardinfo teabeleht (teised liikmesriigid):
                  
                  
                     
                        HR
                     = riikliku keskpanga refinantseerimismäära (või samaväärse riikliku keskpanga intressimäära) suurim väärtus 20-aastasel ajavahemikul (või pikimal kasutataval ajavahemikul, kui see on lühem) enne kuupäeva, mil krediidiandja arvutab valemis kasutatava erinevuse (HR – LR) kooskõlas punktidega 6 ja 7.
                  
                     
                        LR
                     = riikliku keskpanga refinantseerimismäära (või samaväärse riikliku keskpanga intressimäära) vähim väärtus 20-aastasel ajavahemikul (või pikimal kasutataval ajavahemikul, kui see on lühem) enne kuupäeva, mil krediidiandja arvutab valemis kasutatava erinevuse (HR – LR) kooskõlas punktidega 6 ja 7.
                  
                     
                        BR
                     = krediidilepingu suhtes kohaldatav laenuintressimäär Euroopa standardinfo teabelehe andmise ajal teadaoleva pikima ajavahemiku vältel.
               
            
                  5.
               
               
                  20-aastane ajavahemik enne Euroopa standardinfo teabelehe andmist tarbijale algab kõige varem 1. jaanuaril 1999.
               
            
                  6.
               
               
                  (HR – LR) arvutatakse üks kord igal kalendriaastal selle esimesel tööpäeval, välja arvatud hüpoteekkrediidi direktiivi jõustumise aastal, mil arvutamine toimub 21. märtsil 2016. Arvutust kasutatakse samal kalendriaastal tarbijatele antavate Euroopa standardinfo teabelehtede jaoks.
               
            
                  7.
               
               
                  Muutujad HR ja LR põhinevad aluseks võetavatel intressimääradel, mis kehtivad liikmesriigis, kus krediidiandja annab tarbijale Euroopa standardinfo teabelehe.
                  
                     HR ja LR – asjakohased riikliku keskpanga refinantseerimismäärad või samaväärsed määrad
                  
               
            
                  8.
               
               
                  Liikmesriikides, mille valuuta ei ole euro, kasutatakse Euroopa standardinfo teabelehe jaoks EBA võrdlusaluse määra arvutamiseks järgmisi riikliku keskpanga refinantseerimismäärasid või samaväärseid riikliku keskpanga intressimäärasid:
                  
                              Liikmesriik
                           
                           
                              Asjaomase riikliku keskpanga intressimäära nimetus 2016. aasta veebruari seisuga
                           
                        
                              Bulgaaria
                           
                           
                              Bulgaaria Riigipanga baasintressimäär
                           
                        
                              Tšehhi Vabariik
                           
                           
                              Tšehhi Riigipanga repomäär
                           
                        
                              Taani
                           
                           
                              Danmarks Nationalbanki veebilehel viidatud ühepäevane intressimäär
                           
                        
                              Horvaatia
                           
                           
                              Horvaatia Riigipanga lombardlaenu intressimäär
                           
                        
                              Ungari
                           
                           
                              Ungari Keskpanga keskpanga baasintressimäär
                           
                        
                              Poola
                           
                           
                              Narodowy Bank Polski viitintressimäär
                           
                        
                              Rumeenia
                           
                           
                              Banca Naţională a României rahapoliitiline intressimäär
                           
                        
                              Rootsi
                           
                           
                              Sveriges Riksbank viitintressimäär
                           
                        
                              Ühendkuningriik
                           
                           
                              Inglise Panga ametlik pangaintressimäär
                           
                        
            
         (1)  Euroopa Parlamendi ja nõukogu 4. veebruari 2014. aasta direktiiv 2014/17/EL elamukinnisvaraga seotud tarbijakrediidilepingute kohta ning millega muudetakse direktiive 2008/48/EÜ ja 2013/36/EL ja määrust (EL) nr 1093/2010 (ELT L 60, 28.2.2014, lk 34).